Document ID: 32014R1175

REGOLAMENT TAL-KUMMISSJONI (UE) Nru 1175/2014
tat-30 ta' Ottubru 2014
li jimplimenta r-Regolament (KE) Nru 452/2008 tal-Parlament Ewropew u tal-Kunsill dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja, f'dak li għandu x'jaqsam mal-parteċipazzjoni tal-adulti fit-tagħlim tul il-ħajja u li jirrevoka r-Regolament tal-Kummissjoni (UE) Nru 823/2010
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 452/2008 tal-Parlament Ewropew u tal-Kunsill tat-23 ta' April 2008 dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja (1), u partikolarment l-Artikolu 6(1) tiegħu,
Billi:
(1)
Ir-Regolament (KE) Nru 452/2008 jistabbilixxi qafas komuni għall-produzzjoni sistematika tal-istatistika Ewropea dwar l-edukazzjoni u t-tagħlim tul il-ħajja.
(2)
Ir-Regolament tal-Kummissjoni (UE) Nru 823/2010 (2) introduċa miżuri għat-twettiq ta' azzjonijiet individwali ta' statistika għall-produzzjoni ta' statistika dwar il-parteċipazzjoni ta' adulti fit-tagħlim tul il-ħajja kopert mit-Taqsima 2 tar-Regolament (KE) Nru 452/2008.
(3)
Meta jipproduċu u jxerrdu l-istatistika Ewropea dwar il-parteċipazzjoni tal-adulti fit-tagħlim tul il-ħajja, l-awtoritajiet nazzjonali u tal-UE tal-istatistika għandhom iqisu l-prinċipji stipulati fil-Kodiċi ta' Prattika tal-Istatistika Ewropea approvat mill-Kumitat tas-Sistema Ewropea tal-Istatistika f'Settembru 2011.
(4)
Il-ġbir tad-dejta dwar il-parteċipazzjoni tal-adulti fit-tagħlim tul il-ħajja jeħtieġ li jiġi adattat b'mod regolari għall-bidliet u l-iżviluppi ġodda fit-tagħlim tul il-ħajja u sabiex iwieġeb għal ħtiġijiet ġodda ta' informazzjoni.
(5)
Bil-ħsieb li tippromwovi livell għoli ta' armonizzazzjoni tar-riżultati tal-istħarriġ bejn pajjiż u ieħor, il-Kummissjoni għandha tabbozza linji gwida metodoloġiċi għall-implimentazzjoni tal-istħarriġ.
(6)
Ir-Regolament (UE) Nru 823/2010 għandu għalhekk jiġi rrevokat.
(7)
Il-miżuri stipulati f'dan ir-Regolament huma skont l-opinjoni tal-Kumitat tas-Sistema tal-Istatistika Ewropea,
ADOTTAT DAN IR-REGOLAMENT:
Artikolu 1
Il-ġbir tad-dejta għat-tieni stħarriġ dwar il-parteċipazzjoni jew le tal-adulti fit-tagħlim tul il-ħajja (minn hawn 'l quddiem “It-Tieni Stħarriġ dwar l-Edukazzjoni tal-Adulti”) għandu jsir bejn l-1 ta' Lulju 2016 u l-31 ta' Marzu 2017. Il-perjodu ta' referenza li għalih se tinġabar id-dejta dwar il-parteċipazzjoni fl-attivitajiet ta' tagħlim tul il-ħajja għandu jkun it-12-il xahar qabel l-intervista.
Artikolu 2
Il-firxa ta' etajiet tal-popolazzjoni koperta mill-istħarriġ għandha tkun 25-64. Il-gruppi ta' etajiet 18-24 u 65-69 għandhom jistgħu jiġu koperti fuq bażi fakultattiva.
Artikolu 3
Il-varjabbli li jikkonċernaw is-suġġetti koperti mit-Tieni Stħarriġ dwar l-Edukazzjoni tal-Adulti kif speċifikat fit-Taqsima 2 tal-Anness tar-Regolament (KE) Nru 452/2008 u t-tqassim tagħhom għandhom ikunu kif stipulat fl-Anness I ta' dan ir-Regolament.
Artikolu 4
Standards ta' teħid ta' kampjuni u ta' preċiżjoni meħtieġa sabiex jintlaħqu r-rekwiżiti marbuta mas-sorsi ta' dejta u d-daqsijiet tal-kampjuni speċifikati fit-Taqsima 2 tal-Anness tar-Regolament (KE) Nru 452/2008 għandhom jiġu stabbiliti kif imniżżel fl-Anness II ta' dan ir-Regolament.
Artikolu 5
L-Istati Membri għandhom jittrażmettu rapport standard dwar il-kwalità fir-rigward tat-Tieni Stħarriġ dwar l-Edukazzjoni tal-Adulti lill-Kummissjoni (Eurostat). L-istruttura tar-rapport għandha tkun konformi mal-Istandard tas-Sistema Ewropea tal-Istatistika, b'mod partikolari meta tqis il-kriterji ta' kwalità msemmija fl-Artikolu 4(1)(d) tar-Regolament (KE) Nru 452/2008 u r-rekwiżiti l-oħra stabbiliti fl-Anness III għal dan ir-Regolament.
Artikolu 6
1. L-Istati Membri għandhom jittrażmettu fajls tal-mikrodejta nodfa rigward it-Tieni Stħarriġ dwar l-Edukazzjoni tal-Adulti lill-Kummissjoni (Eurostat) fi żmien sitt xhur wara tmiem il-perjodu nazzjonali tal-ġbir tad-dejta.
2. L-Istati Membri għandhom jibagħtu r-rapport standard dwar il-kwalità fir-rigward tat-Tieni Stħarriġ dwar l-Edukazzjoni tal-Adulti lill-Kummissjoni (Eurostat) fi żmien tliet xhur mill-wasla tal-fajls tal-mikrodejta.
Artikolu 7
Ir-rekwiżiti stipulati f'dan ir-Regolament huma r-rekwiżiti minimi. L-Istati Membri jistgħu jintroduċu rekwiżiti nazzjonali oħra rigward it-Tieni Stħarriġ dwar l-Edukazzjoni tal-Adulti, kemm il-darba jiġu ssodisfati r-rekwiżiti ta' kwalità stabbiliti f'dan ir-Regolament.
Artikolu 8
Ir-Regolament (UE) Nru 823/2010 huwa rrevokat.
Ir-referenzi għar-Regolament revokat għandhom jinftiehmu bħala referenzi għal dan ir-Regolament.
Artikolu 9
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, it-30 ta' Ottubru 2014.

Labels: 12
9
15
19